stanford-oval/wikipedia huggingface dataset:
אמילי סאז'י-ברבה
ביוגרפיה

סאז'י נולד ב-15 במרץ 1900 בבוליבר שבארגנטינה, בזמן שהוריו, קטלאנים, היו בעיר בשל עבודתם. אביו, אמיליו סאז'י ברבה, היה זמר בריטון פופולרי באותם ימים. כשהיה בן 3 שבה המשפחה לקטלוניה. הוא למד בבתי הספר קונדל ובונאנובה בברצלונה, שם החל לשחק כדורגל, בעיקר עם חבריו לספסל הלימודים ז'וזפ סמיטייר וסלבדור דאלי. כשהיה בן 15 הצטרף לקבוצת הנוער של ברצלונה, ובמהלך עונת 1916/1917, כשהיה בן 17, ערך את הופעת הבכורה בקבוצה הבוגרת.
סאז'י שיחק בעמדת הקיצוני השמאלי והוא נודע בזכות יכולותיו בבעיטות עונשין ובבעיטות קרן. בעונת 1918/1919 היה שותף עם ברצלונה לזכייה ראשונה בקריירה שלו באליפות קטלוניה. בתום העונה, בקיץ 1919 החליט לפרוש ממשחק על מנת להתמקד בנישואיו הטריים ובלימודים בטראסה. ב-1921 שב לברצלונה והתקבל בזרועות פתוחות. מיד כששב עזר לברצלונה לזכות פעם נוספת באליפות קטלוניה, ובסוף העונה זכה עם הקבוצה בגביע הספרדי, כשהוא פותח במשחק הגמר בו ניצחה ברצלונה את ריאל אוניון 5-1. סאז'י זכה עם ברצלונה 3 פעמים נוספות בגביע הספרדי, כשהוא פותח בכל משחקי הגמר בהם ניצחה קבוצתו. הזכייה הרביעית בגביע הייתה ב-1928, אז פגשה ברצלונה את ריאל סוסיאדד. בתחילה, סאז'י לא שותף בגמר הראשון, שהסתיים בתיקו 1-1. התקיים משחק חוזר, בו סאז'י כן פתח בהרכב, אך גם הוא הסתיים בתיקו ולכן התקיים משחק חוזר נוסף, בו ניצחה ברצלונה 1–3 וזכתה בתואר. כמו כן היה שותף, בסך הכול, ב-10 זכיות באליפות קטלוניה.
ב-1929 נערכה המהדורה הראשונה של הליגה הספרדית. ברצלונה זכתה באליפות, כשסאז'י פותח ב-4 מחזורים במהלך העונה. בשתי העונות הבאות של הליגה הספרדית גדל חלקו במשחקי הקבוצה, והוא השתתף ב-21 משחקים בעונות אלה. הוא הבקיע שני שערים בלבד בליגה הספרדית, הראשון ב-1 במרץ 1931, השער היחיד בניצחון על ראסינג סנטנדר, והשני ב-10 בינואר 1932, במשחק בו ניצחה ברצלונה את דפורטיבו אלאבס 6-0. בסוף עונת 1932/1933 פרש סופית מכדורגל. בסך הכול הופיע במדי ברצלונה ב-434 משחקים, רשמיים ולא רשמיים, בהם הבקיע 138 שערים. שנות ה-20 של המאה ה-20 נחשבות כ"דור זהב" בהיסטוריה של ברצלונה. בתקופה זו שיתף פעולה עם שחקנים בולטים כגון פאולינו אלקנטרה, ז'וזפ סמיטייר, ריקרדו זאמורה, פליקס ססומגה, פרנססק ויניאלס ופרנץ פלאטקו.
סאז'י השתתף במשחק אחד בלבד במדי נבחרת ספרד - משחק ידידות נגד הונגריה ב-19 בדצמבר 1926 בוויגו בו ניצחה נבחרתו 2–4. כמו כן, כקטלאני, השתתף סאז'י במספר משחקי ידידות של נבחרת קטלוניה, אם כי הרישומים באותן שנים אינם חד-משמעיים ולא ברור מהו המספר המדויק של משחקים בהם לקח חלק.
תארים > ברצלונה

הליגה הספרדית (1): 1929
הגביע הספרדי (4): 1921/1922, 1924/1925, 1925/1926, 1927/1928
אליפות קטלוניה (10): 1918/1919, 1921/1922, 1923/1924, 1924/1925, 1925/1926, 1926/1927, 1927/1928, 1929/1930, 1930/1931, 1931/1932
אלפבית אורדו

האלפבית של שפת אורדו מבוסס על האלפבית הערבי-פרסי, עם תוספות שנועדו להתאימו לשפה. הוא כולל 35 אותיות בסיס, ועוד כעשרים אותיות הנסמכות עליהן.
המילה "אורדו" בסגנון נסתעליק
סגנון הכתיבה הנהוג באורדו הוא נסתעליק.
א"ב אורדו

| מבודדת | תחילית | אמצעית | סופית | שם האות> באורדו | שם האות> בתעתיק לעברית | תעתיק IPA | תעתיק לעברית | דוגמה למילה>  |
| --- | --- | --- | --- | --- | --- | --- | --- | --- |
| ا | ا | ﺎ | ﺎ | الف | אליף | /ɑː, ʔ, ∅/ | א | اجان "תמים", "בור"; آج "היום" |
| ب | بـ | ـبـ | ـب | بے | בֵּה | /b/ | בּ | بات "מילה", "דיבור" |
| ﭖ | پـ | ـپـ | ـپ | پے | פֵּה | /p/ | פּ | پری "פיה" |
| ت | تـ | ـتـ | ـت | تے | תֵה | /t/ | ת | تِراہ "הצילו!", "רחמים!" |
| ٹ | ٹـ | ـٹـ | ـٹ | ٹے | תֵה* | /ʈ/ | ת* | ٹلپ "חלקיק", "חתיכה" |
| ث | ثـ | ـثـ | ـث | ثے | תֵ'ה | /s/ | ס, ת' | ثابت "שלם", "תקין" |
| ج | جـ | ـجـ | ـج | جیم | ג'ים | /d͡ʒ/ | ג' | جناب "מפתן", "סף", תואר כבוד |
| ﭺ | چـ | ـچـ | ـچ | چے | צ'ה | /t͡ʃ/ | צ' | چبانا "ללעוס", "לנגוס" |
| ح | حـ | ـحـ | ـح | حا | חא | /h, ɦ/ | ח, ה | حلال "מותר", "חלאל" |
| خ | خـ | ـخـ | ـخ | خا | ח'א | /x/ | ח' | خِیابان "שדרה", "רחוב" |
| د | د | ـد | ـد | دال | דאל | /d̪/ | ד | دُگدا "ספק", "חשד" |
| ڈ | ڈ | ـڈ | ـڈ | ڈال | דאל* | /ɖ/ | דאל* | ڈُبانا "להטביע", "להרוס" |
| ذ | ذ | ـذ | ـذ | ذال | ד'אל | /z/ | ד', ז | ذلالت "שפלות", "רשעות" |
| ر | ر | ـر | ر | را | רא | /r/ | ר | رتھ "מרכבה" |
| ڑ | ڑ | ـڑ | ـڑ | ڑا | רא* | /ɽ/ | ר* | جوڑ "משותף", "תוספת" |
| ز | ز | ـز | ـز | زای, زاين | זאי, זאין | /z/ | ז | زرا "מעט" |
| ژ | ژ | ـژ | ـژ | ژای, ژاين | ז'אי, ז'אין | /ʒ/ | ז' | ژرف "מעמיק", "חודר" |
| س | سـ | ـسـ | ـس | سین | סין | /s/ | ס | سُدھ "נכון", "מדויק" |
| ش | شـ | ـشـ | ـش | شین | שין | /ʃ/ | ש | شلجم "לפת" |
| ص | صـ | ـصـ | ـص | صاد | צאד | /s/ | צ, ס | صحابہ "הצחאבה" |
| ض | ضـ | ـضـ | ـض | ضاد | צ'אד | /d̪/ | צ', ד, ז | ضو فشاں "מאיר", "מפיץ אור" |
| ط | طـ | ـطـ | ـط | طا | טא | /t̪/ | ט | طباعت "הדפסה (של דבר דפוס)", "הוצאה לאור" |
| ظ | ظـ | ـظـ | ـظ | ظا | ט'א | /ț/ | ט', ז | ظرِیفانہ "בצורה משעשעת", "בהומור" |
| ع | عـ | ـعـ | ـع | عین | עין | /ɑː, oː, eː, ʔ, ʕ, ∅/ | ע | عتبہ "עתבה" (עיר קדושה בשיעה) |
| غ | غـ | ـغـ | ـغ | غین | ע'ין | /ɣ/ | ע' | غیبت کرنا "להלעיז", "להוציא דיבה" |
| ف | فـ | ـفـ | ـف | فا | פא | /f/ | פ (רפויה) | فُزوں "מתווסף", "הרבה" |
| ق | قـ | ـقـ | ـق | قاف | קאף | /q/ | ק | قِیاس "היקש", "מסקנה" |
| ک | کـ | ـکـ | ـک | كاف | כאף | /k/ | כּ | کپاس "כותנה (צמח)" |
| گ | گـ | ـگـ | ـگ | گاف | גאף | /ɡ/ | ג | گڑھ "מבצר", "מצודה" |
| ل | لـ | ـلـ | ـل | لام | לאם | /l/ | ל | لرزاں "רועד", "משקשק" |
| م | مـ | ـمـ | ـم | میم | מים | /m/ | מ | مُڑنا "להסתובב" |
| ن | نـ | ـنـ | ـن | نون | נון | /n, ɲ, ɳ, ŋ/ | נ | نل "צינור", "מוליך" |
| و | و | ـو | ـو | واو | ואו | /ʋ, uː, oː, ɔː/ | ו | وسارا "מחסן", "מרפסת" |
| ه | ہـ | ـہـ | ـہ | چھوٹی ها, گول ها | צ'הותי הא, גול הא | /h, ɦ/, /∅/ | ה | ہمارا "שלנו" |
| ي | يـ | ـيـ | ـي | چھوٹی يا | צ'הותי יא | /j, iː, ɑː/ | י | یربوع "ירבוע" |
| ے | - | ـيـ | ـے | بڑی يا | ברי יא | /ɛː, eː/ | ֶ, ֵ | اپنے آپ "בעצמו", "לבדו" |
אותיות מנושפות

חלק מן העיצורים באורדו מקבלים נישוף, כלומר תוספת נשיפה בעת הגייתם. בכתיבה נהוג להוסיף לעיצורים את האות ھ לאחר העיצור כדי להדגיש את הינשוף. שניים מן העיצורים המנושפים (مھ ו-نھ) יבואו רק באמצע מילה.
האותיות הייחודיות לאלפבית הערבי אינן מקבלות נישוף.
להלן רשימת האותיות אשר עליהן חל הנישוף (לאחר הוספת ھ להדגש הנישוף):
| מבודדת | תחילית | אמצעית | סופית | שם האות> באורדו | שם האות> בתעתיק לעברית | תעתיק IPA | תעתיק לעברית | דוגמה למילה>  |
| --- | --- | --- | --- | --- | --- | --- | --- | --- |
| بھ | بھـ | ـبھـ | بھ | بھے | בֵּהה | [bʱ] | בּ, בה | بھڑ "צרעה" |
| پھ | پھـ | ـپھـ | ـپھ | پھے | פֵּהה | [pʰ] | פּ, פּה | پھاٹ "חלוקה", "רוחב" |
| تھ | تھـ | ـتھـ | ـتھ | تھے | תֵהה | [tʰ] | ת, תה | تھل "אדמה יבשה", "מִדבר" |
| ٹھ | ٹھـ | ـٹھـ | ـٹھ | ٹھے | תֵהה* | [t̪ʰ] | ת* | ٹھیس "דחיפה", "בעיטה (קלה)" |
| جھ | جھـ | ـجھـ | ـجھ | جھیم | ג'הים | [d͡ʒʰ] | ג', ג'ה | جھابر "מישור (מכוסה מים)", "ביצה" |
| چھ | چھـ | ـچھـ | ـچھ | چھے | צ'הה | [t͡ʃʰ] | צ', צ'ה | چھابا "סל נצרים", "טנא" |
| دھ | دھـ | ـدھـ | ـدھ | دھال | דהאל | [d̪ʱ] | ד, דה | دھاپنا "להיות מרוצה" |
| ڈھ | ڈھـ | ـڈھـ | ـڈھ | ڈھال | דהאל* | [ɖʱ] | ד*, דה* | ڈھاپنا "לכסות" |
| ڑھ | ڑھـ | ـڑھـ | ـڑھ | ڑھا | רהא* | [ɽʱ] | ר*, רה* | اوڑھنی "צעיף (לנשים, מכסה את הראש וחלק מהגוף)" |
| کھ | کھـ | ـکھـ | ـکھ | كھاف | כהאף | [kʰ] | כּ, כּה | کھانا "לאכול", "מזון" |
| گھ | گھـ | ـگھـ | ـگھ | گھاف | גהאף | [ɡʱ] | ג, גה | گھی "חמאה (מזוקקת)" |
| مھ | - | ـمھـ | - | مھیم | מהים | [mʱ] | מ, מה | کمھلا "לנבול", להיות כמוש" |
| نھ | - | ـنھـ | - | نھون | נהון | [nʱ] | נ, נה | ننھا "קטן" |
עיצורים כפופים

ٹ - עיצור כפוף, סותם, אטום /ʈ/
ڈ - עיצור כפוף, סותם, קולי /ɖ/
ڑ - עיצור כפוף, מקיש /ɽ/
אותיות מיוחדות

ں - נון עֻ'נּה (نون غنّه), לא עומדת בפני עצמה אלא מוסיפה אנפוף(אנ') (/~/) לתנועה שלפניה. לעולם לא תבוא בתחילת מילה.
کنول - /kə̃vəl/ פרח הלוטוס
میں - /mẽ:/ בתוך, בין
ھ - דו-צ'שמי הא (دو چشمی ہے), מוסיפה נישוף לעיצורים (/ʰ/ or /ʱ/). תמיד נכתבת לאחר עיצור בצורה אחידה: ﮭ.
چھوٹا - /tʃʰo:ʈɑ:/ קטן, צעיר
ے - בַּרי יא (بڑی يے), מייצגת את התנועות "e" ו-"ai". באמצע מילה נכתבת כאות י רגילה (ـيـ), ובסוף מילה נכתבת בצורתה הייחודית (ے).
کے - /ke:/ כמה?, של, שייך ל-
ראו גם

אורדו
הינדוסטנית
הינדית
אריאל אטיאס (אתלט)

אריאל אטיאס (נולד ב-9 במאי 1999) הוא אתלט ישראלי, פעמיים ברציפות אלוף ישראל (2019 ו-2020) בקרב עשר ושיאן ישראל בקרב עשר.
ביוגרפיה

אטיאס נולד בחיפה ולמד בבית הספר הריאלי. בילדותו עסק בענפי ספורט רבים, כגון שחייה, כדורגל וכדורסל, אך החליט להתמקד באתלטיקה כשהגיע לגיל 11, ובגיל 16 התחרה לראשונה בקרב רב, באליפות ישראל לקדטים בקרב עשר, בה זכה במדליית זהב בשיא ישראלי חדש לקדטים של 6,143 נקודות. אטיאס זכה באליפויות ישראל רבות לגילאי קדטים ונוער, גם בקרב עשר וגם במקצועות אחרים, ושבר שיאים ישראליים רבים לגילאים אלה. הוא אף זכה במדליית כסף בקרב עשר בפסטיבל האירופי לקדטים, והתחרה גם באליפות העולם לקדטים ובאליפות אירופה לנוער.
ביוגרפיה > 2019

בחודש ינואר, באליפות איטליה בקרב שבע, אטיאס סיים במקום רביעי בשיא ישראל חדש של 5031 נקודות. במהלך התחרות קבע שיא אישי חדש בהדיפת כדור ברזל של 13.63 מטר, שיפור של שני סנטימטרים לשיאו הקודם.
ביוגרפיה > 2019 > אלוף ישראל

באליפות ישראל בקרב עשר שנערכה בחודש אפריל זכה אטיאס במדליית זהב בשיא ישראלי עד גיל 23 של 6939 נקודות, על אף שביום התחרויות הראשון מזג האוויר היה סוער, והקשה על השגת תוצאות טובות. הוא סיים לפני אדם יעקובי מהפועל חולון (6057 נקודות) ורומן שרגייב מלידר נתניה (4344 נקודות). במהלך התחרות שבר שלושה שיאים אישיים; בקפיצה לגובה שבר את שיאו בשני סנטימטרים כשקבע תוצאה של 1.95 מטר, בקפיצה במוט שיפר את שיאו בשישה סנטימטרים כשקבע תוצאה של 4.40 מטר, ובריצת 1500 מטר שבר את שיאו ב-6 שניות, כשקבע תוצאה של 4:50.62 דקות.
במחזור השלישי של תחרות הליגה הבינאגודתית שנערך ביוני, שיפר את שיאו בקפיצה במוט כשקבע תוצאה של 4.46 מטר.
ביוגרפיה > 2020: שיאן ישראל

באמצע ינואר אטיאס התחרה באליפות נורווגיה בקרב שבע באולם וקבע שיא ישראלי חדש של 5164 נקודות.
באליפות ישראל בקרב עשר שנערכה ביוני, זכה אטיאס במדליית זהב בפעם השנייה ברציפות, לאחר שקבע שיא ישראלי חדש של 7136 נקודות, שיפור של 40 נקודות לשיא בן 26 השנים של ארז מלצר ובכך לדבריו, הגשים חלום. שני סיים מקסים גולדובסקי ממכבי תל אביב (6053 נקודות) ושלישי סיים רומן שרגייב מלידר ירושלים (4243 נקודות). בדרך אל השיא הוא קבע שיא אישי בקפיצה לגובה של 1.97 מטר, שיא אישי בהטלת כידון של 58.77 מטר, ובריצת 110 מטר משוכות קבע תוצאה של 15.96 שניות, הטובה משיאו האישי, אך ברוח גבית מעל המותר. שאר תוצאותיו היו: בריצת 100 מטר 11.29 שניות, בקפיצה לרוחק 6.92 מטר, בהדיפת כדור ברזל 13.22 מטר, בריצת 400 מטר 53.62 שניות, בזריקת דיסקוס 41.34 מטר, בקפיצה במוט 4.30 מטר ובריצת 1,500 מטר 4:56.22 דקות.
בסוף השנה החל אטיאס ללמוד ולהתאמן באתלטיקה באוניברסיטת דרום אלבמה.
ביוגרפיה > 2021

בתחרות באולם שנערכה בסוף ינואר באלבמה, אטיאס קבע שיא אישי חדש בקרב שבע של 5172 נקודות.
בתחרות שנערכה בתחילת מרץ באלבמה, סיים אטיאס שלישי בהטלת כידון לאחר שקבע שיא אישי חדש של 61.79 מטר.
ביוגרפיה > 2022

אטיאס עבר  ללמוד באוניברסיטת אילינוי. לאחר שיקום מפציעה קשה וניתוח שבר, הצליח לשבור במהלך השנה פעמיים את שיאו הישראלי ואף זכה במדליית הכסף באליפות הבלקן.
שיאים אישיים > אצטדיון

ריצת 100 מטר: 11.06 שניות (2018)
קפיצה לרוחק: 7.06 מטר (2018)
הדיפת כדור ברזל: 14.46 מטר (2022)
קפיצה לגובה: 1.97 מטר (2020)
ריצת 400 מטר: 52.19 שניות (2018)
ריצת 110 מטר משוכות: 15.59 שניות (2022)
זריקת דיסקוס: 45.15 מטר (2019)
קפיצה במוט: 4.70 מטר (2022)
הטלת כידון: 63.75 מטר (2022)
ריצת 1500 מטר: 4:50.62 דקות (2019)
קרב עשר: 7343 נקודות (2022), שיא ישראל
שיאים אישיים > אולם

ריצת 60 מטר: 7.30 שניות (2018)
קפיצה לרוחק: 6.94 מטר (2022)
הדיפת כדור ברזל: 14.65 מטר (2021)
קפיצה לגובה: 1.95 מטר (2022)
ריצת 60 מטר משוכות: 8.59 שניות (2022)
קפיצה במוט: 4.70 מטר (2022)
ריצת 1000 מטר: 2:52.02 דקות (2019)
קרב שבע: 5352 נקודות (2022)
הערות שוליים

↑  ריצת 60 מטר: 7.33 שניות, קפיצה לרוחק: 6.50 מטר, הדיפת כדור ברזל: 13.63 מטר, קפיצה לגובה: 1.89 מטר, 60 מטר משוכות: 9.18 שניות, קפיצה במוט: 4.30 מטר, ריצת 1000 מטר: 2:52.02 דקות.
↑  100 מטר: 11.32 שניות, קפיצה לרוחק: 6.69 מטר, הדיפת כדור ברזל: 13.27 מטר, קפיצה לגובה: 1.95 מטר, ריצת 400 מטר: 52.51 שניות, ריצת 110 מטר משוכות: 16.52 שניות, זריקת דיסקוס: 35.45 מטר, קפיצה במוט: 4.40 מטר, הטלת כידון: 55.31 מטר, ריצת 1500 מטר: 4:50.62 דקות.
↑  אליפות ישראל בקרב רב, אפריל 2019, באתר איגוד האתלטיקה בישראל
↑  אורן אהרוני, אחרי 26 שנה: שיא ישראלי חדש בקרב 10, באתר ynet, 15 ביוני 2020
| --- | --- |
בקרת זהויות :  World Athletics: 14697560
אסק ואמבלה

הוניר, לודור ואודין בוראים את אסק ואמבלה מאת לורנז פרליך (1895).
במיתולוגיה הנורדית, אסק ואמבלה (או אסקר ואמבלה - מנורדית עתיקה - Askr ok Embla), זכר ונקבה בהתאמה, הם בני האדם הראשונים שנוצרו על ידי האלים. בני הזוג מופיעים גם באדה הפואטית, לקט של סיפורים מסורתיים שנכתב במאה ה-13, ובאדה הפרוזאית שנכתבה במאה ה-13 על ידי סנורי סטורלוסון. בשני המקורות, שלושה אלים (שלוש הוא מספר טיפולוגי במיתולוגיה הנורדית), אחד מהם אודין, מוצאים את אסק ואמבלה, ומעניקים להם מתנות גשמיות ורוחניות. מספר תאוריות הוצעו כדי להסביר את מקורן של הדמויות, ולעיתים יש אליהם התייחסויות בתרבות הפופולרית.
אטימולוגיה

בנורדית עתיקה, המילה askr התייחסה לסוג מסוים של עץ מילה, אך האטימולוגיה של אמבלה איננה ברורה, ושתי משמעויות אפשריות למונח אמבלה לרוב מוצעות. המשמעות הראשונה היא אולמוס. משמעות זו בעייתית, ומגיעים אליה באמצעות קביעת מקור המילה *Elm-la ל-*Almilōn וכתוצאה מכך ל-almr (אולמוס). ההצעה השנייה היא "צמח מטפס", שמגיעים אליו מ-Ambilō, שאולי קשור למונח היווני ámpelos) ἄμπελος), מונח שמשמעותו היא גם צמח מטפס. האטימולוגיה השנייה העלתה מספר תאוריות.
לפי בנג'מין ת'ורפ "גרים אומר שהמילה אמבלה, אמלה, משמעותה אישה עסוקה, מ-ambl ,aml ,ambr ,amr, עבודה חרוצה, באותו הקשר של משייה ומשיאנה, השמות הפרסיים הקדומים של הגבר והאישה הראשונים, שגם הם נוצרו מעצים".
עדויות

בסטנזה ה-17 של שיר האדה הפרוזאית ולוספה (Völuspá), ולוה (völva - נביאה ומוטיב חוזר במיתולוגיה הנורדית) מדקלמת שיר שעל פיו הוניר, לודור ואודין מצאו פעם את אסק ואמבלה על יבשה. ולוה אומרת שהשניים היו מסוגלים לעשות מעט מאוד, היו חסרי גורל, וכן ששלושה אלים נתנו להם שלוש מתנות:
לֹא הָיָה בָּהֶם / לֹא רוּחַ לֹא נָפֶשׁ,

לֹא חֹם לֹא תְּנוּעָה, / לֹא צְבָעִים פּוֹרְחִים;

רוּחַ נָתַן אוֹדִין, / הוֹנִיר – הַנָּפֶשׁ,

לוֹדוּר – הַחֹם / וּצְבָעִים מְאִירִים.



Ǫnd þau né átto, óð þau né hǫfðo,

lá né læti né lito góða.

Ǫnd gaf Óðinn, óð gaf Hœnir,

lá gaf Lóðurr ok lito góða.'
אין הסכמה על משמעות שלוש המתנות, ולכן התרגומים שונים זה מזה.
הפרק הרביעי בספר האדה הפרוזאית, ההטעיה של גילבי (Gylfaginning) מספר כי שלושת האחים וילי, וֶה ואודין הם הבוראים של הגבר והאישה הראשונים. לפי הספר, פעם אחת הלכו האחים לאורך חוף ומצאו שם שני עצים. הם לקחו את העץ ומהם בראו את שני בני האדם הראשונים: אסק ואמבלה. אחד מהם נתן להם את נשמת החיים, השני את התנועה ואת השכל, והשלישי נתן להם צורה, דיבור, שמיעה וראייה. מעבר לכך, שלושת האחים גם העניקו להם בגדים. אסק ואמבלה נהיים לאבות הקדמונים של האנושות וניתן להם בית במידגארד.
תאוריות > מקור פרוטו-הודו-אירופאי

תאוריה על בסיס פרוטו-הודו-אירופאי הוצעה על סמך האטימולוגיה לאמבלה "מטפס". בחברות הודו-אירופיות, נרמזת אנלוגיה שיוצרת זיקה בין הבערת אש ליחסי מין. מטפסים, שהם צמחים שקל יחסית להדליק, היו הבסיס למדורה, ומעליהם הניחו את העץ קשה יותר, שנדלק אחריהם.
עוד ראיות לקשר נמצאות במצבת המלך ביישוב קיביק, סקונה, שוודיה שנבנתה בתקופת הברונזה הנורדית.
חוקר התרבות ההודו-אירופאית האסטוני-אמריקאי יאן פובל טוען כי "מיתוסים עתיקים מלאים בסיפורים שחוקים בסגנון של אדם וחוה. במסורת ההודו-אירופאית, אלו נעים בין יאמה ויאמי הוודים, מסיה ומסיהנאג האיראניים, לאסקר ואמבלה האיסלנדיים, כשהחומרים הגולמיים המועדפים הם עצים או אבנים, עם שיני דרקון או חומר עשוי עצמות אחר שמוסיפים סתם בשביל הכיף".
במחקר ההשוואתי שלו שחקר את מקור האדם מעץ בחברה ההודו-אירופאית, אנדרס הולטגארד ציין כי "נדמה כי מיתוסים של מקור האדם מעצים או מעץ (חומר) קשורים במיוחד לאירופה העתיקה, להודו-אירופה ולחברות שדוברות שפות הודו-אירופאיות באיראן ובאסיה הקטנה. בניגוד לכך התרבויות של המזרח הקרוב מראות שסיפורים אנתרופוגניים מספרים כי האדם מגיע מחימר, אדמה, מאדמה או מדם דרך בריאה אלוהית".
תאוריות > מקורות גרמאניים אחרים

שתי דמויות עץ "שגובהן יותר מגובה אנושי" נגלו בשלזוויג, גרמניה. שתי הדמויות מתארות גבר ואישה עירומים. האנטיקווארית האנגליה הילדה אליס דוידסון העירה כי שתי הדמויות הללו אולי מציגים את "האדון והגברת" של הואניר, קבוצה של אלים נורדיים, וש"עוד זיכרון של שתי הדמויות הללו אולי שרד במסורת של בריאת אסק ואמבלה, הגבר והאישה שייסדו את המין האנושי, שנבראו על ידי האלים מעצים על שפת הים".
דמות בשם Æsc (אנגלית עתיקה: "עץ מילה") מופיעה כבנו של הנגסט בגנאלוגיה האגלו-סקסונית של מלכי קנט. כתוצאה מכך הוצעו תאוריות שלדמויות אולי יש בסיס בתקופה קדם-נורדית במיתולוגיה הגרמאנית.
קשר המבוסס על דמיון במקור השם הוצע בין אסק ואמבלה לבין המלכים הונדלים אסי ואמברי, שאותם מונה פאולוס הדיאקון בין מלכי הלומברדים ביצירתו Origo Gentis Langobardorum (מקור שבט הלומברדים). בסיפור, השניים מבקשים מגודאן (אודין) שיעניק להם ניצחון. כמו השם אמבלה, השם אמברי כנראה מגיע מ-Ambilō.
תאוריות > רשימת שמות גמדים

באחד מבתי השיר שקודמים לבריאת אסק ואמבלה ב-Völuspá (השירה המפורסמת ביותר באדה הפואטית הנורדית) מופיעה רשימת שמות של גמדים, והבית העשירי נחשב לפעמים לכזה המתאר את יצירתם של בני האדם מהיבשה. משמעות פוטנציאלית של זה היא שהגמדים יצרו את בני האדם, ושלושת האלים נתנו להם חיים. קרולין לארינגטון, חוקרת אנגליה של ספרות ימי הביניים, מעלה תאוריה שלפיה בני האדם באופן מטאפורי מיוחסים לעצים ביצירות קדם-נורדיות (לדוגמה - "עצי תכשיטים" לנשים ו"עצי קרבות" לגברים) מפני שמקור בני האדם לפיהם הוא בעצים, אסק ואמבלה.
לקריאה נוספת

Henry Adams Bellows (businessman)|Bellows, Henry Adams (Trans.) (1936). The Poetic Edda. Princeton University Press. New York: The American-Scandinavian Foundation.
Byock, Jesse (Trans.) (2006). The Prose Edda. Penguin Classics. ISBN 0-14-044755-5
Davidson, H. R. Ellis (1975). Scandinavian Mythology. Paul Hamlyn. ISBN 0-600-03637-5
Hultgård, Anders (2006). "The Askr and Embla Myth in a Comparative Perspective". In Andrén, Anders; Jennbert, Kristina; Raudvere, Catharina (editors).Old Norse Religion in Long-term Perspectives. Nordic Academic Press. ISBN 91-89116-81-X
Dronke, Ursula (Trans.) (1997). The Poetic Edda: Volume II: Mythological Poems. Oxford University Press. ISBN 0-19-811181-9
Larrington, Carolyne (Trans.) (1999). The Poetic Edda. Oxford World's Classics. ISBN 0-19-283946-2
Lindow, John (2001). Norse Mythology: A Guide to the Gods, Heroes, Rituals, and Beliefs. Oxford University Press. ISBN 0-19-515382-0
Orchard, Andy (1997). Dictionary of Norse Myth and Legend. Cassell ISBN 0-304-34520-2
Puhvel, Jaan (1989 [1987]). Comparative Mythology. Johns Hopkins University Press. ISBN 0-8018-3938-6
Schach, Paul (1985). "Some Thoughts on Völuspá" as collected in Glendinning, R. J. Bessason, Heraldur (Editors). Edda: a Collection of Essays. University of Manitoba Press. ISBN 0-88755-616-7
Simek, Rudolf (2007) translated by Angela Hall. Dictionary of Northern Mythology. D.S. Brewer. ISBN 0-85991-513-1
Thorpe, Benjamin (Trans.) (1907). The Elder Edda of Saemund Sigfusson. Norrœna Society.
Thorpe, Benjamin (Trans.) (1866). Edda Sæmundar Hinns Frôða: The Edda of Sæmund the Learned. Part I. London: Trübner & Co.
הערות שוליים

↑  מתרגומו של שאול טשרניחובסקי
תיאור של אסק ואמבלה מאת רוברט אנגלז (1919)
פסל של אסק ואמבלה מאת סטיג בלומברג הניצב בשוודיה, תמונה של הנריק סנדלבאך
אליסיה קיללי

| --- | --- |

 לידה:  1836 לונדון, קנדה 
 פטירה:  1908 (בגיל 72 בערך) 
 תחום יצירה:  ציור 
 
אליסיה קיללי (באנגלית: Alicia Killaly;‏ 1836–1908) הייתה ציירת צבעי מים קנדית.
ביוגרפיה

קיללי נולדה בלונדון, אונטריו בשנת 1836. התגוררה בקוויבק סיטי, מונטריאול וטורונטו בשנות ה-40 וה-50 של המאה ה-19. בשנת 1871 נישאה לכריסטופר טרנר, חייל בריטי לשעבר, ועברה לגור באנגליה. לא ידוע שהפיקה יצירות אמנות כלשהן לאחר נישואיה.
נפטרה ב-1908 בגרנתם (אנ'), לינקולנשייר.
ציוריה

עבודתה מתארת סצנות בנופים בקנדה, כמו שייט בקאנו, נהרות קפואים ומפלי הניאגרה. ייתכן שהיא הייתה תלמידתו של קורנליוס קריגהוף.
יצירתה בצבעי מים משנת 1867 לערך, "קוויבק מעבר לנהר הסנט לורנס", נמצאת באוסף המוזיאון המלכותי של אונטריו. סדרת כרומוליטוגרפיות (אנ') משנת 1868, בנושא "פיקניק חורפי" היה המיזם המסחרי הידוע היחיד שלה.
עותקים של ליטוגרפיות אלה מוחזקים בגלריה הלאומית של קנדה, מוזיאון מקורד להיסטוריה קנדית (אנ') ובמוזיאון המלכותי של אונטריו, שם הם היו חלק מהתערוכה ב־2013, Brushing It in the Rough: Women, Art - קנדה של המאה התשע-עשרה.
הערות שוליים

↑  "Killaly, Alicia". Canadian Women Artists History Initiative. Archived from the original on 8 November 2017. Retrieved 18 March 2018.
↑  Quebec From Across the St. Lawrence, Google Arts and Culture
↑  A Picnic to Montmorenci: Coming Down is Easier but More Dangerous, 1868 Archived 2015-07-23 at the Wayback Machine, National Gallery of Canada
↑  Brushing It in the Rough: Women, Art and Nineteenth Century Canada Archived 2018-01-03 at the Wayback Machine, Royal Ontario Museum, August 13, 2013
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אליסיה קיללי".
ארמדין דמירוביץ'

ארמדין דמירוביץ' (בבוסנית: Ermedin Demirović; נולד ב-25 במרץ 1998 בהמבורג שבגרמניה) הוא כדורגלן בוסני יליד גרמניה המשחק בעמדת החלוץ בקבוצת שטוטגרט מהבונדסליגה ובנבחרת בוסניה והרצגובינה.
קריירת מועדונים

דמירוביץ' גדל במחלקת הנוער של המבורג, ובשנת 2014 הצטרף למחלקת הנוער של ר.ב. לייפציג. ב-30 במאי 2017 חתם דמירוביץ' על חוזה לארבע שנים בדפורטיבו אלאבס מהלה ליגה. ב-3 בינואר 2018 ערך את הופעת הבכורה שלו במועדון, בניצחון 3-1 על פורמנטרה במסגרת שלב שמינית הגמר של גביע המלך הספרדי לעונת 2017/2018. הוא הבקיע שני שערים במשחק זה. ב-28 בינואר ערך את הופעת הבכורה שלו בליגה, בהפסד 2-1 לברצלונה במסגרת המחזור ה-21 לעונת 2017/2018. ב-6 במאי הבקיע את שער הבכורה שלו בליגה, בניצחון 3-0 על מאלגה במסגרת המחזור ה-36. בסך הכל ערך שלוש הופעות ליגה במדי המועדון, בהן הבקיע שער אחד.
ב-24 ביולי 2018 הושאל דמירוביץ' לסושו מליגת המשנה הצרפתית עד לתום עונת 2018/2019. ב-3 באוגוסט ערך את הופעת הבכורה שלו במועדון, בהפסד 1-0 לוואלנסיין במסגרת המחזור השני בליגה. ב-17 באוגוסט הבקיע את שער הבכורה שלו במועדון, בניצחון 2-0 על ברסט במסגרת המחזור הרביעי בליגה. בסך הכל ערך 16 הופעות ליגה במדי המועדון, בהן הבקיע ארבעה שערים.
ב-17 בינואר 2019 הושאל דמירוביץ' לאלמריה מהליגה הספרדית השנייה עד לתום עונת 2018/2019. ב-26 בינואר ערך את הופעת הבכורה שלו במועדון, בהפסד 1-0 לאוססונה במסגרת המחזור ה-23 בליגה. בסך הכל ערך 13 הופעות ליגה במדי המועדון.
ב-2 בספטמבר 2019 הושאל דמירוביץ' לסנט גאלן מליגת העל השווייצרית למשך עונת 2019/2020. ב-21 בספטמבר ערך את הופעת הבכורה שלו במועדון, בניצחון 3-1 על סרבט ז'נבה במסגרת המחזור השביעי בליגה. ב-25 בספטמבר הבקיע את שער הבכורה שלו במועדון, בניצחון 2-1 על פ.צ. סיון במסגרת המחזור השמיני בליגה. בסך הכל ערך 28 הופעות ליגה במדי המועדון, בהן הבקיע 14 שערים.
ב-28 ביולי 2020 חתם דמירוביץ' בפרייבורג מהבונדסליגה. ב-13 בספטמבר ערך את הופעת הבכורה שלו במועדון, בניצחון 2-1 על וולדהוף מנהיים במסגרת הסיבוב הראשון של הגביע הגרמני לעונת 2020/2021. ב-27 בספטמבר ערך את הופעת הבכורה שלו בליגה, בתיקו 1-1 נגד וולפסבורג במסגרת המחזור השני בליגה לעונת 2020/2021. הוא שיחק במועדון במשך שתי עונות, בהן ערך 61 הופעות ליגה והבקיע שבעה שערים.
ב-8 ביולי 2022 חתם דמירוביץ' על חוזה לארבע שנים באאוגסבורג מהבונדסליגה. ב-31 ביולי ערך את הופעת הבכורה שלו במועדון, בניצחון 4-0 על בלאו-וייס לוהנה במסגרת הסיבוב הראשון של הגביע הגרמני לעונת 2022/2023. ב-6 באוגוסט ערך את הופעת הבכורה שלו בליגה במדי המועדון, בהפסד 4-0 לפרייבורג במסגרת המחזור הראשון לעונת 2022/2023. ב-20 באוגוסט הבקיע את שער הבכורה שלו במועדון, בהפסד 2-1 למיינץ במסגרת המחזור השלישי בליגה. בעונתו הראשונה ערך 30 הופעות ליגה במדי המועדון, בהן הבקיע שמונה שערים.
ב-16 ביולי 2024 חתם דמירוביץ' בשטוטגרט.
קריירה בינלאומית

ב-24 במרץ 2021 ערך דמירוביץ' את הופעת הבכורה שלו בנבחרת בוסניה והרצגובינה, בתיקו 2-2 נגד נבחרת פינלנד במסגרת מוקדמות מונדיאל 2022. ב-23 בספטמבר 2022 הבקיע את שער הבכורה שלו בנבחרת, בניצחון 1-0 על נבחרת מונטנגרו במסגרת ליגת האומות 2022/2023.
הערות שוליים

↑  Ermedin Demirović potpisao za Alavés באתר oslobodjenje, ‏ 30 במאי 2017 (בבוסנית)
↑  Deportivo Alavés posudio Ermedina Demirovića u Sochaux באתר reprezentacija, ‏ 24 ביולי 2018 (בבוסנית)
↑  Ermedin Demirović posuđen Almeríji do kraja sezone באתר klix, ‏ 17 בינואר 2019 (בבוסנית)
↑  Ermedin Demirović na posudbi u St. Gallenu באתר reprezentacija, ‏ 2 בספטמבר 2019 (בבוסנית)
↑  Ermedin Demirović napustio Freiburg, ali će i dalje igrati u Bundesligi באתר klix, ‏ 28 ביולי 2020 (בבוסנית)
↑  Ermedin Demirović napustio Freiburg, ali će i dalje igrati u Bundesligi באתר klix, ‏ 8 ביולי 2022 (בבוסנית)
↑  "Ermedin Demirović je novi igrač Stuttgarta". avaz.ba (בבוסנית). 16 ביולי 2024. נבדק ב-16 ביולי 2024. {{cite news}}:  (עזרה)